
Iaith a llythrennedd yn yr oes ddigidol
Datganiad AI- ddefnyddiais copilot ar gyfer ymchwilio erthyglai ar y 15fed o fawrth
Dyma’r prompt wnes i ddefnyddio – “can you find journal articles on Genie case dated between 2015 and 2025”
Cyflwyniad
Mae adrodd straeon i blant bach yn hanfodol ar gyfer datblygu iaith a llythrennedd (BBC, 2025). Mae'n ehangu eu geirfa, gwella dealltwriaeth iaith, ac annog ymwybyddiaeth ffonolegol sy’n allweddol ar gyfer darllen ac ysgrifennu (Education Endowment Foundation, 2016). Yn ogystal, mae straeon yn helpu plant i ddeall strwythur naratif ac, os ydynt yn ddwyieithog, yn cefnogi datblygiad ieithyddol (Seven Sands, 2024). Dwediai Mason (2017), trwy wrando ar straeon yn rheolaidd, mae plant yn adeiladu sylfaen gadarn ar gyfer sgiliau iaith a llythrennedd yn y dyfodol. Mae rôl y rhieni yn cael effaith hefyd gan gynnwys y synau maent yn clywed yn y groth, mameg a’i ffordd o fyw.
Mae crio a cŵan yn rhan hanfodol o ddatblygiad babanod, gan eu bod yn eu prif ddull o gyfathrebu (Liu et al., 2019). Mae Viragova a O’Curry (2021), yn meddwl trwy grio, mae babanod yn mynegi anghysur, blinder neu angen cysur ac agosatrwydd. Mae cŵan yn gam cynnar wrth ddatblygu iaith, wrth i fabanod arbrofi â synau a dysgu patrymau sgwrsio (Olmsted, 2019). Mae gwrando ac ymateb i grio a chŵan yn hanfodol i gefnogi datblygiad emosiynol ac ieithyddol, gan roi sylfaen gadarn i gyfathrebu a chysylltiadau diogel yn y dyfodol (Trevarthen, 2017).
Yn y blynyddoedd cynnar, mae llythrennedd digidol yn cyfeirio at y sgiliau a’r ddealltwriaeth sydd eu hangen ar blant ifanc i ddefnyddio technoleg yn briodol, yn ddiogel ac yn effeithiol fel rhan o’u dysgu a’u datblygiad (National Literacy Trust, 2019).
Ffocws y papur yma bydd sut mae technegau fel defnyddio cwestiynu, pwyntio a phropiau yn helpu gydag iaith a llythrennedd plant.
[bookmark: cysill]Cwestiynu
Mae’r ymarferydd yn y fideos yn gofyn cwestiynau yn aml, gan roi cyfle i blant ymateb a chymryd rhan weithredol yn y broses ddysgu. Wrth i blant gyrraedd tua 18 i 21 mis oed, maent yn dechrau datblygu eu sgiliau cwestiynu (Crowley, 2017). Mae Engel (2015) yn nodi bod plant ar y cam hwn yn dechrau gofyn cwestiynau syml megis "Beth?" a "Pwy?", wrth iddynt ddod yn fwy chwilfrydig am y byd o’u cwmpas. Mae’r gallu hwn i ofyn cwestiynau yn chwarae rhan allweddol yn eu datblygiad ieithyddol ac yn eu dealltwriaeth o gysyniadau newydd (Easterbrooks, 2021). Wrth iddynt dyfu ac ennill mwy o brofiadau, mae eu cwestiynau’n dod yn fwy cymhleth, gan archwilio achosion a goblygiadau drwy ofyn cwestiynau fel "Pam?" a "Sut?" (Ronfard et al., 2018). Mae hyn yn dangos datblygiad cynyddol yn eu meddwl beirniadol a’u gallu i brosesu gwybodaeth yn fanwl.
Yn ogystal â chymell plant i ofyn cwestiynau, mae’n hanfodol bod oedolion yn ymateb iddynt er mwyn meithrin eu datblygiad ieithyddol a gwybyddol (Nutbrown, 2019). Fodd bynnag, mewn rhai sefyllfaoedd, gall plant brofi diffyg ysgogiadau ieithyddol oherwydd rhesymau fel rhieni prysur, diffyg profiad rhianta, materion iechyd meddwl neu ddiffyg amser ar gyfer rhyngweithio oherwydd defnydd o ddyfeisiau technolegol. Gelwir hyn yn "dlodi’r symbyliad", sef sefyllfa lle nad yw plentyn yn derbyn digon o gyfleoedd i ryngweithio a dysgu yn ystod ei flynyddoedd cynnar (Social Mobility Commission, 2022). Gall hyn gael effaith negyddol ar eu datblygiad ieithyddol, gan wneud siarad, darllen ac ysgrifennu yn heriol yn ddiweddarach mewn bywyd (Richard Nordquist, 2011).
Yn ôl Chomsky, mae pob plentyn yn cael ei eni gyda gallu cynhenid i ddysgu iaith (Sihombing, 2022). Mae’n dadlau bod strwythurau sylfaenol iaith yn rhan o'n côd genetig ac nad yw plant yn dysgu iaith trwy efelychu yn unig, ond yn hytrach trwy ddefnyddio system fewnol sydd eisoes yn bodoli yn yr ymennydd (Friederici et al., 2017). Gelwir hyn yn ddyfais caffael Iaith, sy’n galluogi plant i ddysgu a deall iaith yn gyflym (Guasti, 2017). Mae’n pwysleisio bod plant yn gallu ffurfio brawddegau newydd na chlywsant erioed o’r blaen, gan ddangos eu bod yn dysgu iaith trwy gymhwyso rheolau iaith fewnol (Corballis, 2017).
Fodd bynnag, mae ymchwil yn dangos bod diffyg amlygiad i iaith yn ystod blynyddoedd cynnar yn gallu effeithio'n sylweddol ar gaffael iaith. Yn ôl theori Eric Lenneberg, mae cyfnod beirniadol ar gyfer dysgu iaith, ac os nad yw plentyn yn profi digon o gyfleoedd ieithyddol yn ystod y cyfnod hwn, gallai hynny arwain at ddatblygiad ieithyddol cyfyngedig neu hyd yn oed ei hatal yn llwyr (Lenneberg a Lenneberg, 2019; Werker a Hensch, 2015). Un enghraifft nodedig yw achos Genie, plentyn a gafodd ei fagu mewn unigedd ac a gollodd y cyfle i ddysgu iaith yn ystod cyfnod allweddol ei ddatblygiad (Cherry, 2021). Er hyn fe wnaeth hi ddysgu geiriau ond nid oedd hin medru rhoi nhw at ei gilydd i wneud brawddegau. Yn yr un modd, mae astudiaeth Hart a Risley yn dangos bod plant sy’n profi diffyg rhyngweithio ieithyddol yn gynnar yn fwy tebygol o ddatblygu geirfa wan, sy’n gallu effeithio ar eu gallu iaith yn barhaol (Warren, 2015).
Mae hyn yn tynnu sylw at yr angen am ryngweithio cyson rhwng plant ac oedolion i feithrin eu datblygiad ieithyddol. Mae gofyn cwestiynau, derbyn ymatebion ac ymgysylltu â phlant trwy sgwrs yn darparu’r sylfaen ieithyddol sydd ei hangen i feithrin eu sgiliau cyfathrebu, darllen ac ysgrifennu yn y dyfodol (Pinter, 2023).
Pwyntio 
Mae’r arfer o bwyntio gan yr ymarferydd yn chwarae rôl hanfodol yn natblygiad llythrennedd plant (Janjić et al., 2024). Drwy bwyntio at eiriau, brawddegau neu ddelweddau yn ystod stori, mae hyn yn cryfhau’r cysylltiad rhwng iaith lafar ac ysgrifenedig, gan hyrwyddo cydnabyddiaeth geiriau, dealltwriaeth o strwythur iaith, a chysylltu sain ag ysgrifen (Bennett et al., 2018). Mae’r dull hwn yn annog plant i dracio testun yn weledol, gan eu helpu i ddysgu sut mae testun yn llifo o’r chwith i’r dde. Mae hyn yn arbennig o bwysig i blant o gefndiroedd ieithyddol amrywiol, gan fod rhai ieithoedd yn cael eu darllen o’r dde i’r chwith (Urquhart a Weir, 2014). Gall darllenwyr o gefndiroedd ieithyddol amrywiol elwa o bwyntio trwy ddysgu am wahanol gyfeiriadau testun mewn ieithoedd gwahanol. Mae defnyddio adnoddau megis llyfrau yn eu mamiaith yn galluogi plant i wneud cysylltiadau rhwng eu hiaith gyntaf a’r iaith newydd y maent yn ei dysgu.
Yn ogystal, mae pwyntio yn chwarae rhan allweddol wrth osgoi gor-gyffredinoli (Baihaqi, 2020). Er enghraifft, gall yr ymarferydd gywiro plentyn sy’n dweud "mochyn’s” yn lle "moch”, gan annog dysgu gramadegol cywir trwy roi ffocws ar ffurfiau lluosog.
Mae pwyntio at eiriau wrth ddarllen yn uchel yn datblygu sgiliau darllen plant trwy eu helpu i ddod yn gyfarwydd â strwythur brawddegau a phatrymau geiriau (State Government of Victoria, 2023; Massaro, 2017). Gelwir y dechneg hon yn tracio â bys, ac mae’n annog plant i ddilyn testun yn llyfn, gan wella eu gallu i ddarllen yn annibynnol dros amser (Mason, 2017).
Yn ogystal, mae pwyntio at ddelweddau yn cefnogi llythrennedd gweledol trwy helpu plant i ddehongli lluniau ochr yn ochr â’r testun (Serafini, 2020). Mae hyn yn arbennig o fuddiol i ddarllenwyr cynnar sy’n dibynnu ar gliwiau gweledol i wneud synnwyr o eiriau. Yn yr un modd, mae pwyntio at ymadroddion ailadroddus neu eiriau sy’n odli yn cryfhau ymwybyddiaeth ffonolegol, sy’n allweddol i ddatblygu rhuglder darllen (Abdusalimovna a Qizi, 2024).
Yn ôl Lev Vygotsky, mae dysgu plant yn cael ei wella trwy ryngweithio cymdeithasol a chymorth gan oedolion neu gyfoedion mwy profiadol, sef y Parth Datblygu Agosaf (Potrac et al., 2016). Drwy bwyntio, mae’r ymarferydd yn darparu sgaffaldio i blant, gan eu helpu i wneud cysylltiadau rhwng iaith lafar ac ysgrifenedig (Bodrova a Leong, 2024). Wrth i blant ddod yn fwy hyderus, caiff y cymorth hwn ei dynnu’n raddol, gan eu galluogi i ddarllen ac ymgysylltu â thestunau’n annibynnol (Yanchaguano Aimacaña Fabiola, 2025). Felly, nid yn unig y mae pwyntio’n cefnogi llythrennedd, ond mae hefyd yn atgyfnerthu damcaniaeth Vygotsky trwy ddarparu cymorth pwrpasol sy’n meithrin datblygiad ieithyddol ac academaidd plant.
Yn dilyn theori Bandura mae plant yn aml yn copïo’r ymarferydd wrth bwyntio at eiriau yn ystod darllen, ac mae’r weithred hon yn cyfrannu at ddatblygiad ysgrifennu (Kim, 2025). Dwedai Mangen (2016), trwy bwyntio, mae plant yn cryfhau cyhyrau eu dwylo, sy’n hanfodol ar gyfer dal beiro a ffurfio llythrennau. Mae hyn yn eu paratoi ar gyfer y camau cynnar o ysgrifennu, megis gwneud marciau a datblygu cydnabyddiaeth symbolaidd o eiriau.
Propiau
Mae defnyddio propiau wrth adrodd stori yn hynod effeithiol wrth gefnogi datblygiad llythrennedd plant, gan eu helpu i ymgysylltu, deall a chofio straeon yn well (Rao, Newlin-Haus a Ehrhardt, 2016). Mae propiau’n darparu cymorth gweledol ac ymarferol, gan wneud y stori'n fwy hygyrch ac ystyrlon i blant ifanc. Mae'r ymarferydd yn defnyddio propiau yn galluogi plant i ddatblygu eu geirfa, meithrin dychymyg ac ennill sgiliau cyfathrebu drwy ail-adrodd a thrafod y stori (Mujahidah, Damayanti a Afiif, 2021). Yn ogystal, mae propiau’n sbarduno creadigrwydd plant wrth iddynt greu eu straeon eu hunain, gan gyfoethogi eu sgiliau ysgrifennu a datblygu eu gallu naratif (Burton, 2024). Felly, mae defnyddio propiau’n cynnig dull dysgu ymarferol sy’n gwella sgiliau darllen ac ysgrifennu trwy brofiadau rhyngweithiol ac ymgysyllti.
Yn y stori ddigidol roedd yna bropiau o dan y sgrin ond gan fod y stori yn fidio nid oedd amser yw defnyddio. Tra yn y stori draddodiadol roedd modd i’r ymarferydd rhoi'r llyfr i lawr a dangos gwahanol ddelweddau i’r plant a'u pasio o gwmpas er mwyn iddynt deimlo’r delweddau gwahanol. Mae Bryce-Clegg (2019), yn dweud trwy deimlo a dal y propiau mae cyhyrau eu dwylo yn cryfhau ac o ganlyniad maent yn gallu datblygu'r sgil o ddal beiro. Mae'r camau o ddatblygu ysgrifennu yn dilyn proses raddol wrth i blant feithrin sgiliau sylfaenol. Yn gychwynnol, mae gwneud marciau cynnar yn fan cychwyn cyffredin, lle mae plant ifanc yn arbrofi gyda gwneud marciau, gan archwilio sut i ddal offer ysgrifennu a mynegi eu hunain trwy siapiau ar hap (Tomlinson, 2017). Wrth iddynt barhau, maent yn symud i’r cam cyn ysgrifennu, lle maent yn dechrau dynwared siapiau tebyg i lythrennau ac yn deall bod ysgrifennu’n cyfleu ystyr (Ortiz, 2020). Yn dilyn hyn, mae plant yn symud i’r cam ffurfio llythrennau, lle maent yn dechrau adnabod ac ailadrodd llythrennau unigol. Ar y cam hwn, maent hefyd ddechrau cyfuno llythrennau i ffurfio geiriau ffug neu enwau cyfarwydd. Wrth i’w sgiliau ddatblygu ymhellach, mae plant yn symud i’r cam ysgrifennu geiriau cynnar, gan ddefnyddio cyfuniad o sillafu dyfeisiedig ac ymdrechion ffonetig i gynrychioli geiriau (Treiman, 2017). Yn olaf, dwedai Treiman a Kessler (2019) wrth iddynt dyfu, mae plant yn dechrau llunio brawddegau syml ac yn arbrofi gydag atalnodi a bylchau, gan ddatblygu’r gallu i fynegi syniadau’n fwy eglur. Rhoddodd yr ymarferydd llyfr ar y llawr ar ei bwys i adael y plant defnyddio i gopïo ac adlewyrchu beth maen nhw’n gwneud yn ystod y sori.

Yn ôl Jerome Bruner, mae datblygiad ysgrifennu plant yn digwydd trwy dri cham cynrychioliadol. Yn y cam gweithredol, mae plant yn dysgu trwy weithgareddau ymarferol sy’n datblygu sgiliau echddygol mân angenrheidiol ar gyfer ysgrifennu, megis lluniadu a thasgau echddygol eraill (Chandler et al., 2021). Yna, yn y cam delweddol, mae plant yn dechrau defnyddio delweddau neu symbolau gweledol i gynrychioli eu meddyliau, megis lluniadau sy’n symbol o eiriau cyn gallu ysgrifennu'n ffurfiol (Treiman a Kessler, 2019). Yn olaf, yn y cam symbolaidd, mae plant yn mabwysiadu symbolau fel llythrennau ac arwyddion iaith i fynegi syniadau, gan symud tuag at ysgrifennu ffurfiol trwy greu geiriau a brawddegau (Coates a Coates, 2015). Mae Bruner hefyd yn pwysleisio bod plant yn dysgu ysgrifennu trwy ryngweithio â’u hamgylchedd a phrofiadau go iawn, gyda chefnogaeth oedolion trwy sgaffaldio, sy’n eu helpu i symud yn raddol tuag at ysgrifennu annibynnol (Ozdem-Yilmaz a Bilican, 2020).

Trwy ddefnyddio propiau, mae plant yn ymgysylltu â gweithgareddau ymarferol, gan gryfhau eu cyhyrau echddygol mân, hanfodol ar gyfer dal beiro a ffurfio llythrennau (Randjelović et al., 2019). Mae propiau’n cefnogi plant wrth iddynt archwilio, creu lluniadau a straeon, ac yn eu cynorthwyo i gymhathu symbolau ysgrifenedig trwy efelychu'r ymarferydd. Felly, mae propiau’n cefnogi datblygiad ysgrifennu plant trwy brofiadau ymarferol, annog creadigrwydd, a meithrin sgiliau echddygol a gwybyddol angenrheidiol.

Clo
Mae Y Tri Mochyn Bach yn stori effeithiol ar gyfer cefnogi iaith a llythrennedd yn yr oes ddigidol oherwydd ei strwythur clir, ailadrodd defnyddiol, ac addasrwydd i fformatau digidol rhyngweithiol. Yn ogystal, mae’n cynnig cyfleoedd i drafod moeseg a chymharu fersiynau gwahanol, gan wella dealltwriaeth a chreadigrwydd dysgwyr mewn cyd-destun technolegol.
Mae’r papur hwn yn cynnwys amrywiaeth o ffynonellau academaidd, gan gynnwys llyfrau, papurau ymchwil, erthyglau, a thystiolaeth o sefydliadau addysgol. Mae gwerthuso’r ffynonellau hyn yn hanfodol er mwyn sicrhau bod y dadleuon yn seiliedig ar dystiolaeth gadarn a dibynadwy.
Er bod copilot wedi cael ei ddefnyddio i chwilio am erthyglau a gwefannau, nid oedd yr wybodaeth a gynigiwyd bob amser yn ddibynadwy nac yn berthnasol i’r pwnc dan sylw, ac felly ni chafodd ei defnyddio. Yn wahanol i hynny, roedd Google Scholar yn adnodd llawer mwy defnyddiol gan ei fod yn darparu ymchwil ac erthyglau academaidd dibynadwy.

